pythainlp/thaigov-v2-corpus-22032023 huggingface dataset:
วันพุธที่ 24 พฤศจิกายน 2564
พม. จับมือภาคีเครือข่ายสร้างอนาคตให้คนพิการ มุ่งส่งเสริมอาชีพด้าน AI  สร้างรายได้ดูแลตนเองและครอบครัว
พม. จับมือภาคีเครือข่ายสร้างอนาคตให้คนพิการ มุ่งส่งเสริมอาชีพด้าน AI  สร้างรายได้ดูแลตนเองและครอบครัว
เมื่อวันที่ 23 พ.ย. 64เวลา 14.30 น. ที่บริเวณโถง ชั้น 1 อาคารกรมพัฒนาสังคมและสวัสดิการ กระทรวงการพัฒนาสังคมและความมั่นคงของมนุษย์ (พม.) สะพานขาว กรุงเทพฯ นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นประธานแถลงข่าวการเตรียมความพร้อมและพัฒนาศักยภาพคนพิการ เพื่อส่งเสริมอาชีพและการมีงานทำด้านการจัดเตรียมข้อมูลสำหรับพัฒนาปัญญาประดิษฐ์ (AI) FUTURE OF WORK : อนาคต และโอกาสในการทำงานของคนพิการไทยในทศวรรษหน้า โดยมี นางสาวสราญภัทร อนุมัติราชกิจ อธิบดีกรมส่งเสริมและพัฒนาคุณภาพชีวิตคนพิการ กล่าวรายงาน พร้อมทั้งรับชมวีดิทัศน์ของพลเอกประยุทธ์ จันทร์โอชา นายกรัฐมนตรี กล่าวถึงอนาคตและโอกาสในการทำงานของคนพิการไทยในทศวรรษหน้า นอกจากนี้ นางสาวเมธาวี ทัศนาเสถียรกิจ CEO บริษัท วัลแคนโคอะลิชั่น จำกัด กล่าวถึงอนาคตของงานในทศวรรษหน้าที่คนพิการไม่ถูกทิ้งไว้ข้างหลัง และความร่วมมือในการเตรียมความพร้อมและพัฒนาศักยภาพของคนพิการ เพื่อส่งเสริมอาชีพและการมีงานทำด้านการจัดเตรียมข้อมูลสำหรับพัฒนาปัญญาประดิษฐ์ (AI) และผู้แทนคนพิการกล่าวถึงประสบการณ์การทำงาน ความภาคภูมิใจ และเห็นคุณค่าในตนเอง และความสุขที่ได้จากการทำงาน
นางพัชรี กล่าวว่า โครงการเตรียมความพร้อมและพัฒนาศักยภาพคนพิการ เพื่อส่งเสริมอาชีพและการมีงานทำด้านการจัดเตรียมข้อมูลสำหรับพัฒนาปัญญาประดิษฐ์ (AI) FUTURE OF WORK : อนาคต และโอกาสในการทำงานของคนพิการไทยในทศวรรษหน้า เกิดจากความร่วมมือระหว่างกระทรวง พม. โดยกรมส่งเสริมและพัฒนาคุณภาพชีวิตคนพิการ (พก.) สำนักงานบริหารนโยบาย สำนักนายกรัฐมนตรี และบริษัท วัลแคนโคอะลิชั่น จำกัด นับว่าเป็นปรากฎการณ์ที่สำคัญยิ่ง เพราะว่าปัญหาอุปสรรคของคนพิการมีมากกว่าคนทั่วไปอย่างมาก และนับว่าเป็นจุดเริ่มต้นที่เราให้คนพิการอย่างแท้จริง เพราะคนพิการมีศักยภาพเหมือนคนปกติทั่วไป โดยเราได้นำศักยภาพของคนพิการมาใช้อย่างแท้จริง ทำให้มีงานทำ และรู้สึกว่าตัวเขาเองมีคุณค่า โดยจะต่อยอดขยายเพิ่มขึ้นให้คนพิการมีงานทำมากขึ้น ถ้ามีอีกหลายๆ บริษัทได้เห็นศักยภาพที่แท้จริงและเปิดโอกาสให้คนพิการได้แสดงศักยภาพการทำงาน
นางพัชรี กล่าวเพิ่มเติมว่า กระทรวง พม. ในฐานะที่รับนโยบายจากนายกรัฐมนตรี ซึ่งให้ความสำคัญกับงานด้านคนพิการอย่างยิ่ง โดยเฉพาะอย่างยิ่งในสถานการณ์โควิด – 19 ซึ่งเราทุกคนจำเป็นต้องทำงานที่บ้าน คนพิการเอง ถ้าได้แสดงศักยภาพจากการทำงานที่บ้านเพื่อหารายได้ เลี้ยงดูตนเองและครอบครัวได้ ถือว่านี่คือที่สุดของการที่จะให้คนมีงานทำ วันนี้ กระทรวง พม. ไม่ได้เล็งเห็นถึงศักยภาพของคนพิการเท่านั้น แต่ยังมีกลุ่มเปราะบางที่อยู่ในการดูแลของกระทรวง พม. อีกจำนวนมาก อาทิ ผู้สูงอายุ ซึ่งเป็นส่วนหนึ่งที่จะนำมาต่อยอดเช่นกัน เพื่อให้ผู้สูงอายุมีงานทำ รวมทั้งกลุ่มคนเร่ร่อน ไร้บ้าน หรือแม้แต่เด็ก และเยาวชน เป็นต้น ซึ่งวันนี้ ตนรู้สึกยินดี และขอขอบคุณแทนประชาชนทุกคน รวมถึงสถานประกอบการต่างๆ ที่มีมากกว่า 50 สถานประกอบการ ที่รองรับดูแลคนพิการ รวมทั้งกรมส่งเสริมและพัฒนาคุณภาพชีวิตคนพิการ ที่ได้เริ่มต้นโครงการดีๆ และเห็นความสำคัญในการพัฒนาด้านอาชีพของคนพิการในรูปแบบปัญญาประดิษฐ์ (AI) มาใช้ในการทำงาน ซึ่งจะทำให้คนพิการได้มีอาชีพ มีรายได้ที่มั่นคง สามารถดูแลตนเองและครอบครัวได้อย่างยั่งยืน และหวังว่าคนพิการจะได้รับการส่งเสริมอาชีพและโอกาสในการทำงานด้าน AI สู่สถานประกอบการเพิ่มมากขึ้นต่อไป
วันจันทร์ที่ 14 กุมภาพันธ์ 2565
​โฆษกรัฐบาลเผย “นายกฯ บอกรักคนไทยห่วงใยประชาชนทุกกลุ่ม ขอให้วันนี้เป็นวันแห่งความรัก สามัคคีของไทยทุกคน”
​โฆษกรัฐบาลเผย “นายกฯ บอกรักคนไทยห่วงใยประชาชนทุกกลุ่ม ขอให้วันนี้เป็นวันแห่งความรัก สามัคคีของไทยทุกคน”  ขณะที่ ผู้ติดเชื้อรายใหม่รวม 14,900 ราย เป็นผู้ป่วยจากในประเทศ 14,708 ราย และผู้ป่วยมาจากต่างประเทศ 192 ราย
วันนี้ (14 กุมภาพันธ์ 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ถือโอกาสวันวาเลนไทน์ เนื่องในวันแห่งความรัก นี้ “บอกรักคนไทยห่วงใยประชาชนทุกกลุ่ม ขอให้วันนี้เป็นวันแห่งความรัก สามัคคีของไทยทุกคน” ขอให้คนไทยมีความสุข มีความรัก สุข สดชื่นในจิตใจ เพื่อเป็นพลังเกื้อหนุนในการดำเนินชีวิต พร้อมปลื้มใจกับผลสำรวจกระทรวงวัฒนธรรมที่รายงานว่า วาเลนไทน์ปี 65 นี้ประชาชนร้อยละ 71.05 อยากมอบความรักให้พ่อแม่/ผู้ปกครอง ถือเป็นการเริ่มต้นในการมอบความรักที่ดีต่อตนเอง ครอบครัว รักประเทศชาติ ซึ่งเป็นวัฒนธรรมความรักที่ดีงามในสังคมไทยมายาวนาน จึงขอให้เป็นความรักที่ต่อเนื่องทุก ๆ วัน ขณะเดียวกัน นายกรัฐมนตรียังฝากให้นักการเมืองทุกฝ่าย ขอให้มีความรักให้กับประเทศไทยและคนไทยด้วย
สำหรับยอดผู้ติดเชื้อโควิด - 19 รายใหม่วันนี้ รวม 14,900 ราย จำแนกเป็นผู้ป่วยจากในประเทศ 14,708 ราย ผู้ป่วยมาจากต่างประเทศ 192 ราย ผู้ป่วยสะสม 384,792 ราย (ตั้งแต่ 1 มกราคม 2565) หายป่วยกลับบ้าน 9,810 ราย หายป่วยสะสม 287,338 ราย (ตั้งแต่ 1 มกราคม 2565) ผู้ป่วยกำลังรักษา 129,933 ราย เสียชีวิต 26 ราย ล่าสุดการให้บริการวัคซีน โควิด-19 สะสมอยู่ที่ 120,005,314 โดส เข็มที่ 1 ฉีดสะสม 52,786,020 โดส เข็มที่ 2 ฉีดสะสม 49,216,750 โดส เข็มที่ 3 ฉีดสะสม 16,674,686 โดส เข็มที่ 4 ฉีดสะสม 1,327,858 โดส
……………………….
วันพุธที่ 25 สิงหาคม 2564
รฟม. ห่วงใย จัดกิจกรรม มอบกล่องทันใจเติมความสุขให้ประชาชน ครั้งที่ 2
วันที่ 24 ส.ค. 64 การรถไฟฟ้าขนส่งมวลชนแห่งประเทศไทย (รฟม.) ส่งมอบอาหารกล่องจากร้านอาหารบริเวณแนวสายทางโครงการรถไฟฟ้า รฟม. ที่ได้รับผลกระทบจากการแพร่ระบาดของเชื้อไวรัส COVID-19 ภายใต้กิจกรรมกล่องทันใจเติมความสุขให้ประชาชน ครั้งที่ 2 เป็นวันที่สอง
โดยได้มอบอาหารกล่อง จำนวน 1,000 กล่อง เพื่อแจกจ่ายให้แก่ประชาชนที่อยู่บริเวณร้านค้า ทั้งนี้ อาหารกล่องดังกล่าว คัดเลือกมาจากร้านอาหารบริเวณแนวสายทางรถไฟฟ้ามหานคร สายเฉลิมรัชมงคล (MRT สายสีน้ำเงิน) ดังนี้
- ร้านอีเปีย (สถานีห้วยขวาง) อยู่ใกล้สถานีห้วยขวาง ประมาณ 200 เมตร
พิกัดร้าน https://g.page/EpiaRatchada?share
- ร้านนานาเสะ ราเม็ง (สถานีสุขุมวิท) อยู่ภายในโครงการ Midway Point ห้อง 4/4 ห่างจากสถานีสุขุมวิทประมาณ 45 เมตร
พิกัดร้าน https://goo.gl/maps/BUEmHB5H32Ef2uRj9
- ร้านข้าวมันไก่นายใหม่ (สถานีลาดพร้าว) อยู่ใกล้ร้าน Fresh Mart
พิกัดร้าน https://goo.gl/maps/pwaf9S1CVxQb8gDT9
- ร้าน Cabbage & Condoms Café (สถานีสุทธิสาร)
พิกัดร้าน https://g.page/cabbagesandcondomscafe?share
- ร้านก๋วยเตี๋ยวค่ายมวย (สถานีรัชดาภิเษก)
พิกัดร้าน https://goo.gl/maps/z6CAmEUF14VE7FJc9
โดยท่านที่สนใจสามารถตามไปอุดหนุนและให้กำลังใจร้านค้าได้ตามลิงก์ข้างต้น ทั้งนี้ กิจกรรมดังกล่าวเป็นส่วนหนึ่งของกิจกรรมเพื่อสังคม ที่ รฟม. ได้ดำเนินมาอย่างต่อเนื่อง โดยได้จัดขึ้น เป็นครั้งที่ 2 หลังจากครั้งแรก รฟม. ได้สนับสนุนร้านอาหารตามแนวสายทางรถไฟฟ้าเพื่อมอบแก่บุคลากรทางการแพทย์ และโรงพยาบาลสนาม จำนวน 8,000 กล่อง และในครั้งนี้ รฟม. ได้ตั้งเป้าหมายที่จะสนับสนุนอาหารจากร้านอาหารตามแนวสายทางรถไฟฟ้าที่ได้รับผลกระทบจากสถานการณ์ COVID-19 ประมาณ 8,000 กล่อง รวมจำนวน 16,000 กล่อง โดยมีระยะเวลาดำเนินกิจกรรมตั้งแต่วันที่ 23 – 30 สิงหาคม 2564
ท่านสามารถติดตามข้อมูลข่าวสาร รฟม. ได้ที่ www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย
วันจันทร์ที่ 13 ธันวาคม 2564
รัฐบาลชวนชมนิทรรศการ อัตลักษณ์แห่งสยาม และ Craft Bangkok
วันศุกร์ที่ 10 ธันวาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลชวนเที่ยวงานนิทรรศการ “อัตลักษณ์แห่งสยาม ครั้งที่ 12” และงาน “Crafts Bangkok 2021”ที่จัดขึ้นภายใต้แนวคิด ความงามอันทรงคุณค่าและการพัฒนาที่ไม่สิ้นสุด เพื่อส่งเสริม สนับสนุน และสร้างความแข็งแกร่งแก่งานศิลปหัตถกรรมไทยให้สามารถแข่งขันได้ในตลาดโลก ทั้งนี้ พลเอก ประยุทธ์ จันทร์โอชา นายกรัฐมนตรี ชื่นชมผลิตภัณฑ์ฝีมือคนไทยและการใช้ความคิดสร้างสรรค์ต่อยอดผลิตภัณฑ์เพื่อเพิ่มมูลค่า เช่น เครื่องจักสานหวายธรรมชาติ ผ้าไหมแพรวา และผอบคร่ำทอง โดยพร้อมผลักดันให้ประเทศไทยเป็นศูนย์กลางงานศิลปหัตถกรรมในระดับภูมิภาคอาเซียน ผู้สนใจเที่ยวชมงานได้ตั้งแต่วันนี้ – 12 ธ.ค.64 ณ โถงนิทรรศการ ฮอลล์ 98-100 ศูนย์นิทรรศการและการประชุมไบเทค บางนา
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 16 สิงหาคม 2565
นายกฯ ยินดี “ข้าวซอย” หนึ่งใน Soft power อาหารไทย ได้รับการเผยแพร่ไปสู่นานาชาติ นำความเป็นไทยสู่การเพิ่มมูลค่าเศรษฐกิจ รัฐบาลพร้อมผลักดันให้อาหารไทยเป็นที่รู้จักไปทั่วโลก
นายกฯ ยินดี “ข้าวซอย” หนึ่งใน Soft power อาหารไทย ได้รับการเผยแพร่ไปสู่นานาชาติ นำความเป็นไทยสู่การเพิ่มมูลค่าเศรษฐกิจ รัฐบาลพร้อมผลักดันให้อาหารไทยเป็นที่รู้จักไปทั่วโลก
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า วันนี้ (16 สิงหาคม 2565) เวลา 08.30 น. ณ บริเวณด้านหน้าตึกสันติไมตรี ทำเนียบรัฐบาล นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม นำคณะผู้บริหารกระทรวงฯ พร้อมด้วยผู้บริหารและเจ้าหน้าที่ บริษัท ไปรษณีย์ไทย จำกัด เข้าพบ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อประชาสัมพันธ์ส่งเสริม Soft Power อาหารไทยและสนับสนุนสินค้าของคนไทย ผ่าน Thailandpostmart ซึ่งข้าวซอยอาหารไทยท้องถิ่นภาคเหนือ คว้าอันดับ 1 ในการจัดอันดับ 50 Best Soups ซุปที่ดีที่สุดของเว็บไซต์ TasteAtlas เว็บไซต์รวบรวมสูตรอาหารและรีวิวจากนักวิจารณ์อาหารทั่วโลกแบบอินเทอร์แอคทีฟ โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย และนายดิสทัต โหตระกิตย์ เลขาธิการนายกรัฐมนตรี เข้าร่วม
นายกรัฐมนตรีกล่าวว่า นับเป็นเรื่องที่น่ายินดีที่อาหารไทยได้รับการเผยแพร่ไปสู่นานาชาติและเป็นที่รู้จักมากยิ่งขึ้น ซึ่งข้าวซอยถือได้ว่าเป็นอีกหนึ่งใน Soft power ด้านอาหารของประเทศ ที่จะนำความเป็นไทยไปสู่การเพิ่มมูลค่าเศรษฐกิจ ซึ่งนอกจากข้าวซอยก็ยังมีอาหารอีกหลายประเภท เช่น ต้มข่าไก่ ต้มยำ เป็นต้น โดยรัฐบาลมีนโยบายสนับสนุนและพร้อมผลักดันให้อาหารไทยเป็นที่รู้จักไปทั่วโลกผ่านช่องทางและเวทีต่าง ๆ นอกจากนี้ยังมุ่งส่งเสริมด้านดิจิทัลของไทยสู่เวทีโลกต่อไป พร้อมขอบคุณหน่วยงานที่เกี่ยวข้องที่ร่วมมือกันทำงานช่วยกันส่งเสริมผลักดันให้ Soft power ของไทยเป็นที่รู้จักอย่างแพร่หลาย ทั้งในด้านอาหาร สถานที่ท่องเที่ยว สุขภาพ และด้านอื่น ๆ นับเป็นการพัฒนาประเทศอย่างเป็นรูปธรรม และเปิดประเทศไปสู่โลกภายนอกให้เป็นที่รู้จักกว้างขวาง อีกทั้งยังร่วมกันขับเคลื่อนประเทศเพื่อให้เป็นประเทศที่มีรายได้สูงขึ้นด้วย โอกาสนี้ นายกรัฐมนตรีได้ชิมข้าวซอยพร้อมชื่นชมในรสชาติด้วย
ทั้งนี้ บริษัท ไปรษณีย์ไทย จำกัด ได้นำระบบดิจิทัลมาใช้ส่งเสริมการขายสินค้าในยุคดิจิทัล ตามนโยบายของรัฐบาล โดยเปิดจำหน่ายแล้วบนแพลตฟอร์มออนไลน์ Thailandpostmart เพื่อเพิ่มขีดความสามารถในการแข่งขัน สร้างงาน สร้างอาชีพ สร้างรายได้ ลดความเหลื่อมล้ำและปรับปรุงประสิทธิภาพ คุณภาพของสินค้าให้ตรงตามความต้องการของตลาด พร้อมยกระดับสินค้าชุมชนโดยเป็นศูนย์กลางรวบรวมสินค้าดี ผลิตภัณฑ์เด่นจากทุกชุมชนทั่วประเทศไทย เช่น ข้าวซอย ต้มยำ ต้มข่าไก่ เครื่องแกงสำเร็จรูป ขนมปั้นสิบ หมูย่าง เป็นต้น โดยจัดส่งถึงมือผู้บริโภคเพื่อช่วยให้ผู้บริโภคเลือกซื้อสินค้าได้ง่าย และสะดวกสบายมากยิ่งขึ้นภายใต้ concept “อร่อยทั่วไทย สั่งได้ที่ไปรษณีย์” ///
วันศุกร์ที่ 12 สิงหาคม 2565
โฆษกรัฐบาลเผย "นายกฯ" เชิญชวนบุตรหลาน พาคุณแม่และผู้สูงอายุ เข้ารับบริการฉีดวัคซีนและวัคซีนเข็มกระตุ้น ในช่วงหยุดยาว "วันแม่แห่งชาติ" นี้ ทั้งในพื้นที่กรุงเทพมหานคร และจังหวัดต่าง ๆ
โฆษกรัฐบาลเผย "นายกฯ" เชิญชวนบุตรหลาน พาคุณแม่และผู้สูงอายุ เข้ารับบริการฉีดวัคซีนและวัคซีนเข็มกระตุ้น ในช่วงหยุดยาว "วันแม่แห่งชาติ" นี้ ทั้งในพื้นที่กรุงเทพมหานคร และจังหวัดต่าง ๆ
วันนี้ (12 ส.ค. 65) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เชิญชวนบุตรหลานพาคุณแม่และผู้สูงอายุ เข้ารับบริการฉีดวัคซีน และวัคซีนเข็มกระตุ้น ในช่วงวันหยุดยาววันแม่แห่งชาติ ซึ่งหลายพื้นที่เปิดให้บริการ ทั้งในพื้นที่กรุงเทพมหานคร และต่างจังหวัด เพื่อเป็นการสร้างภูมิคุ้มกันโรคโควิด - 19 ในกลุ่มผู้สูงอายุ
สำหรับพื้นที่กรุงเทพมหานคร สามารถ walk in ไปยังศูนย์ฉีดวัคซีนฯ ณ อาคารกีฬาเวสน์ 1 ศูนย์เยาวชนกทม. (ไทย-ญี่ปุ่น) เขตดินแดง ได้ทุกวัน ตั้งแต่เวลา 08.00 - 16.00 น. และผู้ที่สนใจสามารถลงทะเบียนจองวัคซีน “โมเดอร์นา” ผ่านแอปพลิเคชัน QueQ ฟรี สำหรับประชาชนอายุ 18 ปีขึ้นไป ทุกสัญชาติ จำนวน 500 คน/วัน ถึงวันที่ 12 สิงหาคม 2565 โดยไม่มีค่าใช้จ่าย อีกทั้งในส่วนพื้นที่อื่น ๆ เช่น โรบินสัน สมุทรปราการ เปิดให้บริการฉีดวัคซีน ไฟเซอร์ และ โคโวแว็กส์ ให้กับประชาชน เพื่อถวายเป็นพระราชกุศลเนื่องในโอกาสเฉลิมพระชนมพรรษา สมเด็จพระนางเจ้า  สิริกิติ์ พระบรมราชินีนาถ พระบรมราชชนนีพันปีหลวง ตลอดเดือนสิงหาคม 2565 ศูนย์ฉีดวัคซีนในสนามกีฬา อบจ.แพร่ ในวันที่ 12 สิงหาคม 2565 ตั้งแต่เวลา 9.00-12.00 น. หรือ สามารถเข้ารับบริการได้ที่โรงพยาบาลชุมชนทุกแห่งตั้งแต่เวลา 9.00 - 15.00 น.
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 ผู้ป่วยรายใหม่ (รักษาตัวใน รพ.) จำนวน 2,455 ราย จำแนกเป็น ผู้ป่วยในประเทศ 2,455 รายผู้ป่วยมาจากต่างประเทศ 0 ราย ผู้ป่วยสะสม 2,393,077 ราย (ตั้งแต่ 1 มกราคม 2565) หายป่วยกลับบ้าน 2,142 ราย หายป่วยสะสม 2,394,671 ราย (ตั้งแต่ 1 มกราคม 2565) ผู้ป่วยกำลังรักษา 21,584 ราย เสียชีวิต 33 ราย เสียชีวิตสะสม 10,065 ราย (ตั้งแต่ 1 มกราคม 2565) จำนวนผู้ป่วยปอดอักเสบ รักษาตัวอยู่ในโรงพยาบาล 920 ราย
.....................
วันพฤหัสบดีที่ 18 สิงหาคม 2565
ปลัดกอบชัยฯ เป็นประธานการประชุมผู้บริหารระดับสูงกระทรวงอุตสาหกรรม
ปลัดกอบชัยฯ เป็นประธานการประชุมผู้บริหารระดับสูงกระทรวงอุตสาหกรรม
(วันที่ 18 สิงหาคม 2565) เวลา 8.30 น. นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมผู้บริหารระดับสูงกระทรวงอุตสาหกรรม โดยมีนายสุรพล ชามาตย์ นางวรวรรณ ชิตอรุณ นายจุลพงษ์ ทวีศรี นายภานุวัฒน์ ตริยางกูรศรี รองปลัดกระทรวงอุตสาหกรรม นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม และผู้บริหารระดับสูงเข้าร่วมประชุม ณ ห้องประชุม อก.1 อาคารสำนักงานปลัดกระทรวงอุตสาหกรรม
โดยที่ประชุมได้รับทราบ แนวทางดำเนินงานโครงการที่ได้รับงบประมาณรายจ่ายประจำปีงบประมาณ พ.ศ.2565 งบกลาง โครงการ"พัฒนาอาชีพเสริม เพิ่มรายได้ให้ชุมชนดีพร้อม" วงเงิน 1,249 ล้านบาท เพื่อสร้างอาชีพให้ประชาชนในพื้นที่ทั่วประเทศ 700,000 คน สถานการณ์โควิด-19 ในโรงงานอุตสาหกรรมซึ่งสถานการณ์มีแนวโน้มดีขึ้น ขอให้แต่ละหน่วยงานเร่งรัดการเบิกจ่ายงบประมาณให้เป็นไปตามแผน กำหนดการถวายผ้าพระกฐินพระราชทานของกระทรวงอุตสาหกรรม ประจำปี 2565 ในวันที่ 28 ตุลาคม 2565 ณ วัดทองนพคุณ
#กระทรวงอุตสาหกรรม
#ประชุมผู้บริหารระดับสูง
วันศุกร์ที่ 8 กรกฎาคม 2565
กรมทางหลวง ชวนสายกรีนเที่ยวหน้าฝน ชมทุ่งดอกกระเจียว จ.ชัยภูมิ
...
กรมทางหลวง กระทรวงคมนาคม โดย แขวงทางหลวงชัยภูมิ เชิญชวนผู้ใช้ทางชมความสวยงามของทุ่งดอกกระเจียว ณ อุทยานแห่งชาติป่าหินงาม จังหวัดชัยภูมิ ซึ่งมีทุ่งดอกกระเจียว ซึ่งเป็นหนึ่งในสถานที่ชมดอกไม้ที่มีชื่อเสียงของไทย ที่ออกดอกในฤดูฝนของทุกปีให้ชื่นชมปีละครั้งเท่านั้น พร้อมทั้งดำเนินการเตรียมความพร้อมปรับปรุงทางหลวงให้สวยงาม ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ที่มุ่งเน้นการกำกับดูแลการพัฒนาระบบคมนาคมให้มีความสะดวก ปลอดภัย เพื่อส่งเสริมเศรษฐกิจ การท่องเที่ยว กระจายรายได้สู่ชุมชน เพื่อให้ประชาชน มีคุณภาพชีวิตที่ดี และสนับสนุนการพัฒนาประเทศอย่างยั่งยืน
การเดินทางมาท่องเที่ยวอุทยานแห่งชาติป่าหินงามในช่วงฤดูฝน สามารถเดินทางได้อย่างปลอดภัยเนื่องจากกรมทางหลวงได้เตรียมความพร้อมในเรื่องการอำนวยความสะดวกปลอดภัยในการเดินทางและมีเส้นทางเชื่อมโยงกับแหล่งท่องเที่ยวอื่น ๆ ในพื้นที่ใกล้เคียงได้อย่างสะดวกสบาย การเดินทาง จากกรุงเทพฯ ใช้ทางหลวงหมายเลข 1 (ถนนพหลโยธิน) ผ่านจังหวัดสระบุรี มุ่งหน้าสู่จังหวัดนครราชสีมาไปตามเส้นทางอำเภอด่านขุนทด ใช้ทางหลวงหมายเลข 201 ถึงแยกหนองบัวโคก เลี้ยวซ้ายไปทางหลวงหมายเลข 205 มุ่งสู่อำเภอบำเหน็จณรงค์ ถึงอำเภอเทพสถิต ตัดเข้าใช้ทางหลวงหมายเลข 2354 ถึงบริเวณทางแยกขึ้น อีกประมาณ 13 กิโลเมตร ถึงที่ทำการอุทยานแห่งชาติป่าหินงาม อุทยานแห่งชาติป่าหินงาม ตั้งอยู่บริเวณเทือกเขาในเขต ตำบลบ้านไร่ อำเภอเทพสถิต จังหวัดชัยภูมิ จะเปิดอุทยานให้ท่องเที่ยวในช่วงเดือนมิถุนายน - เดือนสิงหาคม มีจุดท่องเที่ยวที่เป็นที่นิยม ได้แก่ ทุ่งดอกกระเจียว เป็นพืชล้มลุกประเภทหัวที่ผลิดอกสีชมพูอมม่วงบานสะพรั่งในช่วงต้นฤดูฝน ได้รับฉายาว่าเป็น “ราชินีแห่งป่าฝน”
นอกจากนี้ยังมีจุดท่องเที่ยวลานหินงาม เป็นบริเวณลานหินที่มีโขดหินใหญ่รูปร่างแปลกตา กระจายอยู่ในพื้นที่ และจุดชมวิวผาสุดแผ่นดิน เป็นจุดชมวิวที่มีแนวหน้าผาและชะง่อนหิน ตั้งอยู่ที่จุดสูงสุดของเทือกเขาพังเหยซึ่งมีความสูง 846 เมตร จากระดับน้ำทะเลปานกลาง
กรมทางหลวง ขอความร่วมมือประชาชนที่เดินทางอย่างปลอดภัยและใส่ใจสิ่งแวดล้อม โปรดขับรถด้วยความระมัดระวัง ปฏิบัติตามป้ายเตือน ป้ายแนะนำ เพื่อความปลอดภัยในการเดินทาง และปฏิบัติตามมาตรฐานสาธารณสุขภายใต้วิถีชีวิตรูปแบบใหม่ “ท่องเที่ยวสุขใจ ห่างไกลโควิด - 19” สวมหน้ากาก ล้างมือ รักษาระยะห่าง หากประชาชนต้องการสอบถามข้อมูลรายละเอียดเพิ่มเติมสามารถติดต่อได้ที่สายด่วนกรมทางหลวง 1586 (โทรฟรีทุกเครือข่ายตลอด 24 ชั่วโมง)
วันพุธที่ 17 พฤศจิกายน 2564
รมว.พม. ลงพื้นที่ จ.พังงา มอบงบประมาณช่วยชาวชุมชนสร้างบ้านมั่นคงตำบลคลองเคียนกว่า  300 ครัวเรือน
รมว.พม. ลงพื้นที่ จ.พังงา มอบงบประมาณช่วยชาวชุมชนสร้างบ้านมั่นคงตำบลคลองเคียนกว่า  300 ครัวเรือน
เมื่อวันที่ 16 พ.ย. 64เวลา 17.00 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) พร้อมด้วยนางกันตวรรณ ตันเถียร กุลจรรยาวิวัฒน์ สมาชิกสภาผู้แทนราษฎรจังหวัดพังงา และประธานคณะกรรมาธิการการเกษตรและสหกรณ์ สภาผู้แทนราษฎร นายธรรมนูญ ศรีวรรธนะ รองผู้ว่าราชการจังหวัดพังงา และคณะผู้บริหารกระทรวง พม. ลงพื้นที่จังหวัดพังงา ณ ชุมชมอ่าวมะขาม ตำบลคลองเคียน อำเภอตะกั่วทุ่ง จังหวัดพังงา เพื่อมอบงบประมาณโครงการบ้านมั่นคงตำบลคลองเคียน ปี 2564 จำนวน 337 ครัวเรือน เป็นเงิน 12,511,239 บาท สนับสนุนโดยสถาบันพัฒนาองค์กรชุมชน (องค์การมหาชน) หรือ พอช. นอกจากนี้ ได้เปิดศาลาชุมชนอ่าวมะขาม เพื่อใช้เป็นศาลาเอนกประสงค์สำหรับชาวชุมชน สนับสนุนงบประมาณ โดย พอช. และมอบถุงยังชีพให้ชาวบ้านที่ประสบปัญหาความเดือดร้อนทางสังคม ทั้งนี้ โครงการบ้านมั่นคงชนบทตำบลคลองเคียน เป็นการพัฒนาที่อยู่อาศัยปรับปรุงในที่ดินเดิม (ที่ดินรัฐ) สำหรับกลุ่มผู้เดือดร้อนที่อาศัยอยู่ในที่ดิน เจ้าท่า ป่าชายเลน และอุทยานแห่งชาติ จำนวน 337 ครัวเรือน โดย พอช. สนับสนุนงบประมาณ 12,511,239 บาท
นายจุติ กล่าวว่า การประชุมคณะรัฐมนตรีสัญจรครั้งนี้ที่จังหวัดกระบี่ หมายความว่าจังหวัดภาคใต้ฝั่งอันดามันทุกแห่งอยู่ในความสนใจของชาวโลก เพราะเป็นจังหวัดที่อยู่ใกล้เคียงกันและมีศักยภาพในการพัฒนาเติบโต ดังนั้น วิถีชีวิตของท่านจำเป็นต้องรักษาไว้ และเราจะทำเป็นระบบ โดยจะมีกระทรวงต่างๆ เข้ามาช่วยเหลือเรื่องที่ทำกิน ในขณะที่ กระทรวง พม. เข้ามาช่วยเรื่องบ้าน แต่ขณะนี้ งบประมาณมีจำกัด ต้องค่อยๆ ทำโดยจะมอบหมายให้ชุมชนเป็นคนตัดสินใจว่าใครจำเป็นที่สุดต้องได้ก่อน แต่ยืนยันว่าวันไหนที่รัฐบาลมีเงินก็จะจัดสรรเงินให้มากกว่านี้ วันนี้ ทั้งประเทศต้องการบ้าน 700,000 หลัง ภายใน 5 ปีข้างหน้า แต่รัฐบาลจัดสรรให้เงินมาสร้างบ้าน 7,000 หลัง ตนจึงได้ตัดสินใจตั้งบริษัทลูกและระดมเงินทุนเอง เพราะถ้าคอยงบประมาณ พี่น้องก็ไม่มีบ้านอยู่ วันนี้ จะทำบ้านอีก 100,000 หลัง สำหรับผู้มีรายได้น้อยได้เช่า รวมทั้งในจังหวัดพังงา รัฐบาลไม่ได้นิ่งเฉยแต่ทำทุกอย่างเพื่อให้คนไทยมีบ้านอยู่ โดยการเคหะแห่งชาติที่สร้างบ้านเพื่อขายได้เปลี่ยนมาเป็นให้เช่า และกระทรวง พม. มี พอช. ที่พร้อมจะทำงานให้ทุกท่าน ซึ่งตนมาวันนี้เพื่อยืนยันว่ารัฐบาลมีความแน่วแน่ในการสร้างบ้านให้ท่านอยู่
ตัวแทนชาวชุมชนอ่าวมะขาม กล่าวว่า ขอขอบคุณสำหรับโครงการบ้านมั่นคง เพราะทำให้เรามีที่อยู่ มีบ้านที่มั่นคง ตนขอขอบคุณพลเอก ประยุทธ์ จันทร์โอชา นายกรัฐมนตรี คุณจุติ ไกรฤกษ์ รมว.พม. และทุกท่านที่ให้ความมั่นคงกับคนจนซึ่งวันนี้มีความมั่นคงด้านที่อยู่อาศัยแล้ว
นายจุติ กล่าวเพิ่มเติมว่า หลังจากที่ทุกท่านได้ฝากให้ตนไปบอกนายกรัฐมนตรี ว่ายังมีคนอีกเยอะที่รอความหวัง ความช่วยเหลือจากรัฐบาล โดยตนจะมอบหมายให้ปลัดกระทรวง พม. ทำหนังสือถึงนายกรัฐมนตรีว่า ชาวบ้านมีความประสงค์ให้ไปบอกนายกรัฐมนตรีว่าขอบคุณมาก แต่เราทุกคนมีความหวังและยังจะรอความช่วยเหลืออยู่
วันอังคารที่ 3 พฤษภาคม 2565
นายกฯ ติดตามตัวเลขผู้ติดเชื้อโควิด-19 ติดเชื้อรายใหม่เริ่มทรงตัว ขอประชาชนร่วมมือฉีดวัคซีน ลดจำนวนผู้เสียชีวิต
.....
พล.อ.ประยุทธ์ จันทร์โอชา นายกรัฐมนตรีและ รมว.กลาโหม ติดตามตัวเลขผู้ติดเชื้อโควิด-19 จำนวนผู้ป่วยปอดอักเสบ และจำนวนผู้เสียชีวิตใหม่รายวัน ซึ่งสถานการณ์การแพร่ระบาดโควิด-19 ในไทย เป็นไปตามคาดการณ์ของ ศบค. จำนวนผู้ติดเชื้อรายใหม่เริ่มอยู่ในระดับทรงตัว แต่อัตราการเสียชีวิตในประเทศยังคงสูงเมื่อเทียบกับจำนวนผู้ติดเชื้อรายวัน
.
พร้อมเน้นย้ำประชาชนให้ความสำคัญกับการฉีดวัคซีนทั้งเข็มหลักและเข็มกระตุ้น ลดอัตราการติดเชื้อและเสียชีวิต เพื่อเตรียมพร้อมให้โควิด-19 เข้าสู่โรคประจำถิ่น ทั้งนี้ สธ. พบว่าผู้ป่วยที่เสียชีวิตมาจากสาเหตุของโรคอื่นร่วมด้วย ดังนั้น การแยกกลุ่มผู้เสียชีวิตจากโรคร่วมแต่ติดเชื้อโควิด-19 กับผู้เสียชีวิตที่ติดเชื้อโควิด-19 ที่มีภาวะปอดอักเสบและเสียชีวิต จะทำให้สามารถวางแผนการรักษาพยาบาลในอนาคตได้ ซึ่งจะส่งผลต่อแนวทางการลดอัตราการเสียชีวิตของทั้งสองกลุ่มด้วย ซึ่งจะนำไปสู่การเป็นโรคประจำถิ่นต่อไป
#ไทยคู่ฟ้า#ร่วมต้านโควิด19
-------------------
วันอังคารที่ 29 มิถุนายน 2564
ครม.ยกเลิกวันหยุดพิเศษ 27 ก.ค.64 หลีกเลี่ยงการเดินทางข้ามจังหวัด
ครม.ยกเลิกวันหยุดพิเศษ 27 ก.ค.64 หลีกเลี่ยงการเดินทางข้ามจังหวัด
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 29 มิถุนายน 2564 ว่า ครม.มีมติเห็นชอบให้ยกเลิกวันหยุดพิเศษในวันอังคารที่ 27 กรกฎาคม 2564 ตามที่เคยมีมติไปแล้วเมื่อ 29 ธันวาคม 2563 ซึ่งในครั้งนั้น รัฐบาลต้องการให้ประชาชนได้มีวันหยุดยาว 5 วันติดต่อกัน จะได้มีการเดินทางและท่องเที่ยวเป็นการกระตุ้นเศรษฐกิจในประเทศ สำหรับช่วงวันหยุดดังกล่าวประกอบด้วยวันเสาร์ที่ 24 กรกฎาคม 2564 เป็นวันอาสาฬบูชา วันอาทิตย์ที่ 25 กรกฎาคม 2564 เป็นวันเข้าพรรษา วันจันทร์ที่ 26 กรกฎาคม 2564 เป็นวันหยุดชดเชยวันอาสาฬหบูชา และวันพุธที่ 28 กรกฎาคม 2564 เป็นวันเฉลิมพระชนมพรรษา สมเด็จพระเจ้าอยู่หัวฯ
แต่ด้วยสถานการณ์การแพร่ระบาดของโรคโควิด-19 ในปัจจุบันนี้ เป็นที่น่ากังวลในหลายพื้นที่ มีการเฝ้าระวังอย่างเข้มงวด และขอความร่วมมือจากประชาชนหลีกเลี่ยงการเดินทางข้ามจังหวัด ครม.จึงเห็นชอบให้ยกเลิกวันหยุดพิเศษดังกล่าว
ทั้งนี้ ครม. ยังได้กำชับให้หน่วยงานราชการและองค์กรที่เกี่ยวข้องให้อำนวยความสะดวกแก่ประชาชนในเรื่องของการยกเลิก การเปลี่ยนตั๋วเดินทาง และการจองที่พัก แก่ประชาชนที่วางแผนการเดินทางไว้ล่วงหน้าแล้ว
---------------------------
วันศุกร์ที่ 20 สิงหาคม 2564
นายกรัฐมนตรีมอบผู้แทนลงพื้นที่ชุมชน กทม. มอบถุงกำลังใจ สู่โควิด-19
นายกรัฐมนตรีมอบผู้แทนลงพื้นที่ชุมชน กทม. มอบถุงกำลังใจ สู่โควิด-19
พลเอก ประยุทธ์ จันทร์โอชา นายกรัฐมนตรีมอบสำนักงานปลัดสำนักนายกรัฐมนตรี และกระทรวงการพัฒนาสังคมและความมั่นคงของมนุษย์นำถุงกำลังใจ สู้โควิด-19 ไปมอบให้กับผู้แทนชุมชนวัดอินทรวิหาร บางขุนพรหม กรุงเทพมหานคร เพื่อนำไปมอบให้ผู้ป่วยติดเตียงที่กำลังประสบปัญหาความเดือดร้อนและความยากลำบากในชุมชน
สำหรับถุงกำลังใจ สู้โควิด-19 ประกอบด้วย ข้าวสาร 5 กิโลกรัม ปลากระป๋อง ผักกาดกระป๋อง แอลกอฮอล์เจล หน้ากากอนามัย ยาสมุนไพรฟ้าทะลายโจร เป็นต้น โดยได้รับการสนับสนุนจากคณะกรรมการบริหารจัดการเงินบริจาคและทรัพย์สิน สำนักงานสำนักปลัดนายกรัฐมนตรี
ทั้งนี้ เพื่อสนับสนุนการดำเนินการแก้ไขปัญหาจากโรคติดเชื้อโควิด-19 ได้จัดทำถุงยังชีพ จำนวน 6,796 ชุด เพื่อนำไปส่งต่อความช่วยเหลือให้ผู้ป่วยติดเตียงที่กำลังประสบปัญหาความเดือดร้อนและความยากลำบากในพื้นที่ กทม. ซึ่งเป็นจังหวัดพื้นที่ควบคุมเข้มงวดและสูงสุดต่อไป
-----------------------------
วันพุธที่ 13 ตุลาคม 2564
พระราชพิธีทรงบำเพ็ญพระราชกุศล เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
รองปลัดฯ วรวรรณ เข้าเฝ้าฯ รับเสด็จฯ พระบาทสมเด็จพระเจ้าอยู่หัว เสด็จพระราชดำเนินพร้อมด้วยสมเด็จพระนางเจ้าฯ พระบรมราชินี ไปในการพระราชพิธีทรงบำเพ็ญพระราชกุศล เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
วันนี้ (13 ตุลาคม 2564) นางวรวรรณ ชิตอรุณ รองปลัดกระทรวงอุตสาหกรรม เข้าเฝ้าฯ รับเสด็จฯ พระบาทสมเด็จพระเจ้าอยู่หัว เสด็จพระราชดำเนินพร้อมด้วยสมเด็จพระนางเจ้าฯ พระบรมราชินี ไปในการพระราชพิธีทรงบำเพ็ญพระราชกุศล เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พุทธศักราช 2564 ในวันที่ 13 ตุลาคม 2564 ณ พระที่นั่งอมรินทรวินิจฉัย ในพระบรมมหาราชวัง
วันพฤหัสบดีที่ 9 ธันวาคม 2564
กรรมการผู้จัดการใหญ่ บริษัท ขนส่ง จำกัด ลงพื้นที่ สถานีเดินรถพิษณุโลก นำร่องตั้งศูนย์กระจายสินค้าข้ามภาค
หวังช่วยส่งเสริมการค้า การลงทุน และอำนวยความสะดวกให้ผู้ใช้บริการรับ - ส่งพัสดุภัณฑ์
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) เปิดเผยถึงความคืบหน้าในการเตรียมความพร้อมจัดตั้งศูนย์กระจายสินค้าข้ามภาคว่า ในวันนี้ (9 ธ.ค. 64) ได้ลงพื้นที่สถานีเดินรถพิษณุโลก ร่วมกับนายมาโนช สายชูโต รองกรรมการผู้จัดการใหญ่ฝ่ายธุรกิจเดินรถ และผู้บริหารกองส่งเสริมธุรกิจเดินรถ ซึ่งดูแลงานรับ-ส่งพัสดุภัณฑ์ เพื่อหารือถึงแนวทางในการพัฒนาสถานีเดินรถในต่างจังหวัดให้เป็น “ศูนย์กระจายสินค้าข้ามภาค” เพื่อเพิ่มช่องทางการเข้าถึงบริการ และเพิ่มการอำนวยความสะดวกให้สามารถรับฝากส่งพัสดุภัณฑ์แบบข้ามภาคได้ ซึ่งจากการสำรวจพื้นที่พบว่า สถานีเดินรถพิษณุโลก มีพื้นที่เหมาะสม สามารถจัดตั้งศูนย์กระจายสินค้าข้ามภาคได้ จึงได้มอบหมายให้หน่วยงานที่เกี่ยวข้องดำเนินการในขั้นตอนต่อไป
กรรมการผู้จัดการใหญ่ บขส. กล่าวเพิ่มเติมว่า บขส. มีแนวทางการพัฒนาสถานีเดินรถของบริษัทฯ ซึ่งมีอยู่ครอบคลุมทั่วประเทศกว่า 94 แห่ง ให้เป็นศูนย์รับ-ส่งพัสดุภัณฑ์หรือกระจายไปยังส่วนภูมิภาคต่างๆในลักษณะข้ามภาคโดยที่ไม่ต้องขนส่งสินค้าและพัสดุภัณฑ์เข้ามายังศูนย์รับส่งพัสดุภัณฑ์ในกรุงเทพมหานคร โดยใช้สถานีเดินรถที่มีศักยภาพเป็นศูนย์กลางหรือ Hub ในการกระจายพัสดุภัณฑ์ เพื่อทำการขนส่งจากสถานีเดินรถไปกับรถโดยสารประจำทางหมวด 2 หมวด 3 หรือหมวด 4 ไปยังจังหวัดต่างๆ ทั้งในส่วนภูมิภาคเดียวกันและต่างภูมิภาค ทั้งนี้ได้พิจารณาคัดเลือกสถานีเดินรถนำร่อง 4 แห่ง ในการเป็นศูนย์รับส่งพัสดุภัณฑ์ข้ามภาค คือพิษณุโลก นครสวรรค์ ขอนแก่น และนครราชสีมา เนื่องจากมีเส้นทางเชื่อมต่อเมืองสำคัญในกลุ่มประเทศลุ่มแม่น้ำโขง หรือระเบียงเศรษฐกิจอนุภูมิภาคลุ่มแม่น้ำโขง ซึ่งจะช่วยส่งเสริมการขยายตัวด้านอุตสาหกรรม การเกษตร การค้า การลงทุนและบริการ รวมทั้งเส้นทางคมนาคมขนส่งทางถนน สามารถใช้เป็นเส้นทางกระจายสินค้า สำเลียงวัตถุดิบ และส่งเสริมตลาดท่องเที่ยวในภูมิภาคได้
วันเสาร์ที่ 2 ตุลาคม 2564
ศบศ.เห็นชอบรักษาการจ้างงานใน SMEs-พลิกโฉมการท่องเที่ยวไทย
วันเสาร์ที่ 2 ตุลาคม 2564
ศบศ.เห็นชอบรักษาการจ้างงานใน SMEs-พลิกโฉมการท่องเที่ยวไทย
ต่อจากนี้ไป ขอเชิญรับฟังไทยคู่ฟ้า ค่ะ
คณะกรรมการบริหารสถานการณ์เศรษฐกิจจากผลกระทบของการระบาดของโรคโควิด-19 หรือ ศบศ. เห็นชอบในหลักการโครงการส่งเสริมและรักษาระดับการจ้างงานในธุรกิจ SMEs เพื่อช่วยเหลือผู้ประกอบการ รักษาระดับการจ้างงาน แก้ปัญหาการว่างงาน และสร้างความเข้มแข็งให้กลุ่มธุรกิจ นอกจากนี้ยังเห็นชอบหลักการแนวทางการขับเคลื่อนการเปิดประเทศด้านการท่องเที่ยวตามนโยบายรัฐบาล โดยขยายผลการพลิกโฉมการท่องเที่ยวของ จ.ภูเก็ต เพื่อเป็นสถานที่ท่องเที่ยวระดับโลก รวมถึงแนวทางการจัดตั้งกองทุนส่งเสริมการท่องเที่ยวเพื่อใช้ในการพลิกโฉมการท่องเที่ยวไทย และการประกาศส่งเสริมการท่องเที่ยว 2565 Amazing ยิ่งกว่าเดิม เพื่อกระตุ้นการท่องเที่ยวฟื้นฟูเศรษฐกิจยุคหลังโควิด-19
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 4 สิงหาคม 2565
โฆษกรัฐบาลเผย นายกฯ เตือนประชาชนอย่าซื้อยาต้านไวรัสโควิดผ่านสื่อออนไลน์ทานเอง อาจเกิดอันตรายและภาวะดื้อยา   กำชับเจ้าหน้าที่ตำรวจเร่งตรวจสอบและจับกุม ยืนยันไทยมีเวชภัณฑ์เพียงพอ
โฆษกรัฐบาลเผย นายกฯ เตือนประชาชนอย่าซื้อยาต้านไวรัสโควิดผ่านสื่อออนไลน์ทานเอง อาจเกิดอันตรายและภาวะดื้อยา   กำชับเจ้าหน้าที่ตำรวจเร่งตรวจสอบและจับกุม ยืนยันไทยมีเวชภัณฑ์เพียงพอ ขอประชาชนฟังคำแนะนำตามที่ สธ. กำหนด
วันนี้ (4 สิงหาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ฝากเตือนประชาชนอย่าซื้อยาต้านไวรัสโควิด-19 มารับประทานเอง ซึ่งจะเป็นอันตรายต่อร่างกายและอาจเกิดการดื้อยาถ้ารับประทานไม่เหมาะสม โดยกรมอนามัย ยังพบว่า มีการขายยาโมลนูพิราเวียร์ผ่านทางสื่อออนไลน์ โดยได้กำชับให้เจ้าหน้าที่ตำรวจเร่งตรวจสอบและดำเนินการขยายผลจับกุมเครือข่ายผู้ลักลอบมาดำเนินคดีโดยเร็ว เพื่อความปลอดภัยของประชาชน ทั้งนี้ นายกรัฐมนตรียืนยันระบบสาธารณสุขไทยมีเวชภัณฑ์เพียงพอดูแลประชาชน ขอให้ประชาชนดำเนินการตามขั้นตอนที่กระทรวงสาธารณสุขกำหนด
กระทรวงสาธารณสุขยืนยันว่า ผู้ติดเชื้อบางรายอาจไม่ต้องรับยาต้านไวรัสซึ่งขึ้นอยู่กับดุลยพินิจของแพทย์ที่รักษา โดยขณะนี้ประชาชนที่ติดเชื้อโควิด-19 สามารถโทรเข้าสายด่วน 1330 เพื่อแจ้งอาการซึ่งจะมีเจ้าหน้าที่ทำการประเมินอาการ หากเข้าข่ายที่จะได้รับยาต้านไวรัสจะดำเนินการส่งยาให้ถึงที่พักอาศัย
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 2,166 ราย จำแนกเป็น ผู้ติดเชื้อในประเทศ 2,166 ราย และผู้ป่วยมาจากต่างประเทศ 0 ราย ผู้เสียชีวิตเพิ่มขึ้น 29 ราย ผู้ที่กำลังรักษาตัว 21,377 ราย และมียอดผู้ที่หายป่วยกลับบ้านแล้ว 2,700 ราย ทำให้มียอดผู้ป่วย ยืนยันสะสมตั้งแต่ 1 ม.ค. 65 จำนวน 2,375,290 ราย จำนวนผู้ที่หายป่วยสะสมจำนวน 2,377,362 ราย จำนวนผู้ป่วยปอดอักเสบรักษาตัวอยู่ในโรงพยาบาล 905 ราย
วันพุธที่ 25 พฤษภาคม 2565
โฆษกรัฐบาลเผย นายกฯ เตือนประชาชนไม่นำเข้าสัตว์ป่าแบบผิดกฎหมาย อาจเป็นอันตรายทำให้เกิดการแพร่ระบาดของโรค กำชับหน่วยงานเฝ้าระวังแนวชายแดน
โฆษกรัฐบาลเผย นายกฯ เตือนประชาชนไม่นำเข้าสัตว์ป่าแบบผิดกฎหมาย อาจเป็นอันตรายทำให้เกิดการแพร่ระบาดของโรค กำชับหน่วยงานเฝ้าระวังแนวชายแดน ห้ามขนสัตว์ข้ามแดนที่อาจจะนำไปสู่การแพร่ระบาดของโรคฝีดาษลิงได้     พบผู้ติดเชื้อโควิด-19 รายใหม่   5,013 ราย
วันนี้ (25 พ.ค. 65) นายธนกร วังบุญคงชนะ โฆษกประจำสำนักนายกรัฐมนตรี เผย พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เตือนประชาชนไม่นำเข้าสัตว์ป่าแบบผิดกฎหมาย เนื่องจากอาจจะเป็นอันตรายและทำให้เกิดการแพร่ระบาดของโรค พร้อมกำชับหน่วยงานที่เกี่ยวข้อง เฝ้าระวังและกวดขันตามแนวชายแดนทั้งทางบกและทางน้ำ ห้ามมีการเคลื่อนย้ายสัตว์ข้ามแดนที่อาจจะนำไปสู่การแพร่ระบาดของโรคฝีดาษลิงรวมทั้งระมัดระวังในการติดตามข่าวสาร อย่าหลงเชื่อข่าวปลอมหากฉีดวัคซีน AstraZeneca เสี่ยงเป็นโรคฝีดาษลิงไม่เป็นความจริง กรมควบคุมโรค กระทรวงสาธารณสุข ยืนยัน การฉีดวัคซีนป้องกันโรคโควิด 19 ไม่มีความเสี่ยงต่อการเกิดโรคฝีดาษลิง เนื่องจากโรคฝีดาษลิงเกิดจากเชื้อไวรัสกลุ่ม Poxviridae จัดอยู่ในจีนัส Orthopoxvirus เชื้อไวรัสฝีดาษลิงพบได้ในสัตว์หลายชนิด โดยเฉพาะสัตว์ตระกูลลิงและสัตว์ฟัน ซึ่งคนก็สามารถติดโรคได้จากการสัมผัสโดยตรงกับเลือด สารคัดหลั่ง หรือตุ่มหนองของสัตว์ที่ติดเชื้อ หรือจากการถูกสัตว์ที่มีเชื้อกัดข่วน กินเนื้อสัตว์ที่ปรุงสุกไม่เพียงพอ หรืออาจติดทางอ้อมจากการสัมผัสที่นอนของสัตว์ป่วย การแพร่เชื้อจากคนสู่คนแม้มีโอกาสน้อย ปัจจุบันยังไม่มีการรักษาโรคฝีดาษลิงที่เฉพาะเจาะจง แต่สามารถควบคุมการระบาดได้ด้วย การฉีดวัคซีนป้องกันโรคไข้ทรพิษ ซึ่งสามารถป้องกันโรคฝีดาษลิงได้ 85% ดังนั้นขอให้ประชาชนอย่าหลงเชื่อหรือส่งต่อข้อมูลที่ไม่เป็นความจริงดังกล่าว ต่อในช่องทางสื่อสังคมออนไลน์ต่างๆ
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ วันพุธที่ 25 พฤษภาคม 2565 รวม 5,013 ราย จำแนกเป็น ผู้ป่วยจากในประเทศ 5,013 ราย ผู้ป่วยสะสม 2,201,315 ราย (ตั้งแต่ 1 มกราคม 2565) หายป่วยกลับบ้าน 5,591 ราย หายป่วยสะสม 2,179,144 ราย (ตั้งแต่ 1 มกราคม 2565) ผู้ป่วยกำลังรักษา 47,268 ราย เสียชีวิต 33 ราย จำนวนผู้ป่วยปอดอักเสบ รักษาตัวอยู่ในโรงพยาบาล 1,028 ราย เฉลี่ยจังหวัดละ 13 ราย อัตราครองเตียง ร้อยละ 13.8
********
วันจันทร์ที่ 13 กันยายน 2564
มท.1 สั่งการทุกจังหวัดเตรียมความพร้อมรับสถานการณ์และผลกระทบพายุโซนร้อนโกนเซิน (CONSON) พร้อมให้ความช่วยเหลือประชาชนตลอด 24 ชั่วโมง
มท.1 สั่งการทุกจังหวัดเตรียมความพร้อมรับสถานการณ์และผลกระทบพายุโซนร้อนโกนเซิน (CONSON) พร้อมให้ความช่วยเหลือประชาชนตลอด 24 ชั่วโมง
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ เปิดเผยว่า จากการติดตามสภาพอากาศร่วมกับกรมอุตุนิยมวิทยา พบว่า พายุโซนร้อนกำลังแรง "โกนเซิน" (CONSON) ขณะนี้ได้อ่อนกำลังลงเป็นพายุดีเปรสชัน และได้เคลื่อนขึ้นฝั่งบริเวณเมืองกวางงาย ประเทศเวียดนาม มีความเร็วลมสูงสุดใกล้ศูนย์กลางประมาณ 55 กิโลเมตรต่อชั่วโมง และในขณะที่ร่องมรสุมกำลังแรงพาดผ่านภาคเหนือตอนล่าง ภาคกลางตอนบน และภาคตะวันออกเฉียงเหนือ ลักษณะเช่นนี้ทำให้ประเทศไทยยังคงมีฝนตกต่อเนื่องและมีฝนตกหนักถึงหนักมากบางแห่ง อาจทำให้เกิดน้ำท่วมฉับพลันและน้ำป่าไหลหลาก นอกจากนี้ มรสุมตะวันตกเฉียงใต้ที่พัดปกคลุมทะเลอันดามัน ภาคใต้ และอ่าวไทย มีกำลังแรง โดยจะทำให้ทะเลอันดามัน และอ่าวไทย มีคลื่นสูง
พลเอก อนุพงษ์ เผ่าจินดา กล่าวว่า เพื่อให้การเตรียมรับมือผลกระทบจากสถานการณ์ดังกล่าว เป็นไปอย่างมีประสิทธิภาพ จึงได้สั่งการไปยังกองอำนวยการป้องกันและบรรเทาสาธารณภัยจังหวัด ดำเนินการ 1) แจ้งเตือนให้ประชาชนที่อาศัยอยู่บริเวณพื้นที่เสี่ยงภัย ทราบถึงสถานการณ์เป็นระยะ พร้อมแจ้งแนวทางการปฏิบัติและช่องทางในการติดต่อสื่อสารเพื่อขอรับความช่วยเหลือจากภาครัฐได้ในทุกช่องทางอย่างต่อเนื่อง และให้คณะทำงานของจังหวัด ติดตาม ประเมินสถานการณ์และผลกระทบที่อาจเกิดขึ้นอย่างต่อเนื่อง 2) กำชับกองอำนวยการป้องกันและบรรเทาสาธารณภัยในแต่ละระดับ ดำเนินการตามแผนเผชิญเหตุอุทกภัย ในการแบ่งมอบพื้นที่ ภารกิจ หน่วยงานรับผิดชอบให้ชัดเจน โดยเฉพาะการจัดกำลังเจ้าหน้าที่ เครื่องจักรกลสาธารณภัย เตรียมพร้อมในพื้นที่เสี่ยงภัยไว้เป็นการล่วงหน้า เพื่อให้มีความพร้อมเผชิญเหตุในการช่วยเหลือประชาชนตลอด 24 ชั่วโมง 3) เมื่อเกิดเหตุสาธารณภัยในพื้นที่ ให้จัดชุดปฏิบัติการทั้งส่วนราชการฝ่ายพลเรือน ทหาร ตำรวจ มูลนิธิ อาสาสมัคร ประชาชนจิตอาสา เร่งเข้าคลี่คลายสถานการณ์ พร้อมทั้งดูแลความเป็นอยู่ของประชาชนในด้านต่าง ๆ ตลอดจนจัดตั้งโรงครัวพระราชทานในการประกอบอาหารเลี้ยง การแจกจ่ายถุงยังชีพตามวงรอบ เพื่อบรรเทาความเดือดร้อนของประชาชนจนกว่าสถานการณ์จะเข้าสู่ภาวะปกติ 4) หากสถานการณ์ในพื้นที่มีแนวโน้มรุนแรง ให้สั่งอพยพประชาชนในพื้นที่เสี่ยงภัยไปยังพื้นที่ปลอดภัยหรือศูนย์พักพิงที่จัดเตรียมไว้โดยทันที และให้ฝ่ายปกครอง กำนัน ผู้ใหญ่บ้าน ผู้บริหารองค์กรปกครองส่วนท้องถิ่น เครือข่ายอาสาสมัคร ประชาชนจิตอาสา เข้าดูแลให้ความช่วยเหลือประชาชนอย่างเป็นระบบ ควบคู่ไปกับมาตรการในการป้องกันและควบคุมโรคโควิด-19 5) สำหรับจังหวัดที่มีพื้นที่ติดชายทะเล ให้ฝ่ายปกครอง และองค์กรปกครองส่วนท้องถิ่น กำชับสถานประกอบการ โรงแรมในพื้นที่ชายทะเล เร่งสื่อสารให้นักท่องเที่ยวระมัดระวังและห้ามลงเล่นน้ำในช่วงที่มีคลื่นลมแรง พร้อมประสานการปฏิบัติกับหน่วยงานของกรมเจ้าท่า กองทัพเรือ ตำรวจน้ำในพื้นที่ ดำเนินมาตรการที่กำหนดในการนำเรือเข้าที่กำบังและห้ามการเดินเรือช่วงที่มีคลื่นลมแรงโดยเคร่งครัด
วันอาทิตย์ที่ 31 ตุลาคม 2564
สธ.เผยดูแลผู้ติดเชื้อโควิด ต.บางสัก จ.ตรัง แล้ว จัดยาและเวชภัณฑ์ดูแลที่บ้านครบถ้วน
ผู้ตรวจราชการกระทรวงสาธารณสุขเขตสุขภาพที่ 12 เผยดูแลผู้ติดเชื้อโควิด 19 ใน ต.บางสัก จ.ตรังแล้ว หลังพบการติดเชื้อหลายครัวเรือน จัดยาฟาวิพิราเวียร์และเวชภัณฑ์ต่างๆ เพื่อดูแลผู้ติดเชื้อที่บ้านอย่างครบถ้วน พร้อมจัดตั้งศูนย์ดูแลในชุมชนให้ครบท
ผู้ตรวจราชการกระทรวงสาธารณสุขเขตสุขภาพที่ 12 เผยดูแลผู้ติดเชื้อโควิด 19 ใน ต.บางสัก จ.ตรังแล้ว หลังพบการติดเชื้อหลายครัวเรือน จัดยาฟาวิพิราเวียร์และเวชภัณฑ์ต่างๆ เพื่อดูแลผู้ติดเชื้อที่บ้านอย่างครบถ้วน พร้อมจัดตั้งศูนย์ดูแลในชุมชนให้ครบทุกอำเภอใน จ.ตรัง ภายในสัปดาห์นี้ เพื่อรองรับผู้ป่วยได้ครอบคลุมและควบคุมการระบาด
วันนี้ (31 ตุลาคม 2564) นายแพทย์สุเทพ เพชรมาก ผู้ตรวจราชการกระทรวงสาธารณสุขเขตสุขภาพที่ 12กล่าวว่า จากการลงติดตามพื้นที่ ต.บางสัก อ.กันตัง จ.ตรัง ที่้พบการติดเชื้อโควิด 19 ในหมู่บ้านหลายหลังคาเรือนมีการติดเชื้อกันภายในครอบครัวและแพร่สู่ชุมชน โดยในช่วง 10 วันที่ผ่านมา ตำบลบางสักพบผู้ติดเชื้อจำนวน 35 รายมี 4 รายที่ไปตรวจที่ รพ.ตรัง เมื่อวันที่ 24 ตุลาคม เมื่อทางสำนักงานสาธารณสุขอำเภอและ รพ.กันตัง ได้รับข้อมูล ได้ซักประวัติเพิ่มเติมและตรวจอาการในวันที่ 28 ตุลาคม ได้เตรียมระบบดูแลที่บ้าน (Home Isolation) ได้จัดยาไปให้ผู้ติดเชื้อเมื่อวันที่ 30 ตุลาคม ผู้ติดเชื้อส่วนใหญ่ไม่มีอาการ มีบางคนที่มีอาการไอ มีเสมหะเล็กน้อยขณะนี้ทุกคนได้รับประทานยาแล้วสองมื้อและวันนี้กระทรวงสาธารณสุขได้นำถุงพระราชทานจากสมเด็จพระเจ้าลูกเธอเจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ไปมอบให้แก่ผู้ติดเชื้อซึ่งภายในถุงพระราชทานประกอบด้วย ยาฟ้าทะลายโจร ยาแก้ไอ ยาลดไข้ เครื่องวัดออกซิเจนที่ปลายนิ้ว ปรอทวัดไข้หน้ากากอนามัยและอาหารแห้ง ผู้ป่วยส่วนใหญ่ไม่มีอาการสามารถดูแลรักษาที่บ้านได้ โดยมี รพ.กันตังติดตามเยี่ยมอาการอย่างต่อเนื่อง
ทั้งนี้ ได้จัดระบบการดูแลผู้ติดเชื้อด้วยการดูแลรักษาที่บ้าน (Home Isolation) ซึ่งขณะนี้ในจังหวัดตรังมีผู้ติดเชื้อเข้าระบบแล้ว 252 ราย และจัดตั้งศูนย์ดูแลในชุมชน (Community Isolation) เพื่อรองรับหากมีผู้ป่วยเพิ่มขึ้น ขณะนี้มีจำนวนเตียงใน CI เพิ่มขึ้นกว่าเท่าตัว จาก 204 เตียง เป็น 412 เตียง คาดว่าจะจัดตั้งได้ครบทุกอำเภอภายในสัปดาห์นี้ และทางเขตสุขภาพที่ 12 ได้เพิ่มการสำรองยาโดยจัดส่งยาให้จังหวัดตรังวันนี้เพิ่มอีกสองแสนเม็ด ซึ่งขณะนี้กระทรวงสาธารณสุขมียาฟาวิพิราเวียร์เพียงพอ และจะสามารถควบคุมสถานการณ์ได้โดยเร็ว
******************************** 31 ตุลาคม 2564
วันจันทร์ที่ 23 พฤษภาคม 2565
​“จับกัง 1” ส่งแรงงานไทยไปอิสราเอล หลังได้รับโควตาเพิ่ม 30 เปอร์เซ็นต์
วันที่ 23 พ.ค. 2565 นายสุชาติ ชมกลิ่น รัฐมนตรีว่าการกระทรวงแรงงานมอบโอวาทแก่แรงงานไทยจำนวน 208 คน ก่อนเดินทางไปทำงานภาคเกษตรในรัฐอิสราเอลภายใต้โครงการความร่วมมือไทย-อิสราเอลเพื่อการจัดหางาน (Thailand-srael Cooperation on the Placement of Workers:TIC)
โดยมีนายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน พลตำรวจตรี นันทชาติ ศุภมงคล นายสุทธิ สุโกศล ประจำสำนักเลขาธิการนายกรัฐมนตรี ปฏิบัติหน้าที่ประจำกระทรวงแรงงาน นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) นายบุญชอบ สุทธมนัสวงษ์ ปลัดกระทรวงแรงงาน นางสาวบุณยวีร์ ไขว้พันธุ์ รองอธิบดีกรมการจัดหางาน เข้าร่วมในครั้งนี้ ณ ห้องอบรมคนหางานก่อนเดินทางไปทำงานต่างประเทศ ชั้น 11 อาคารสำนักงานประกันสังคมกรุงเทพมหานครพื้นที่ 3 โดยนายสุชาติ กล่าวว่า รัฐบาลภายใต้การนำของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และพลเอก ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน ให้ความสำคัญกับการส่งเสริมแรงงานไทยให้เดินทางไปทำงานต่างประเทศ เพื่อการมีงานทำ นำรายได้เข้าประเทศ โดยภาพรวมการจัดส่งแรงงาน ปี 2565 สามารถส่งแรงงานไทยไปทำงานต่างประเทศทุกประเทศ รวมกันกว่า 17,512 คน ส่งรายได้กลับประเทศมากถึง 82,506 ล้านบาท สำหรับวันนี้เป็นการอบรมคนหางาน จำนวน 208 คน ก่อนการเดินทางไปทำงานอิสราเอลในวันที่ 24 พฤษภาคม 2565 โดยแรงงานส่วนหนึ่งเดินทางด้วยเครื่องบินโดยสารเที่ยวบินที่ LY 082 ของสายการบินแอล อัล อิสราเอล แอร์ไลน์ จำนวน 91 คน และ เที่ยวบินที่ EY407 และ EY598 ของสายการบิน เอทิฮัด แอร์เวย์ จำนวน 117 คน
นายสุชาติฯ ยังกล่าวมอบโอวาทแก่แรงงานไทย ว่า ขอขอบคุณพี่น้องแรงงานไทยที่ไปทำงานต่างประเทศทุกท่านที่เป็นกำลังสำคัญในการร่วมขับเคลื่อนและพัฒนาประเทศไทย ขอฝากความห่วงใยถึงทุกท่าน ภายใต้สถานการณ์การแพร่ระบาดของโรคโควิด-19 ขอให้ดำเนินชีวิตด้วยความระมัดระวัง ปฏิบัติตนตามมาตรการด้านสาธารณสุขอย่างเคร่งครัด สวมหน้ากากอนามัย และขอให้มีความขยัน อดทนตั้งใจทำงาน ปฏิบัติตนตามกฎหมายของอิสราเอล ประหยัดเก็บออม เพื่ออนาคต และขอให้พรุ่งนี้เดินทางโดยสวัสดิภาพ
“เดิมทีประเทศไทยได้รับโควตาในการจัดส่งปีละ 5,000 คน แต่ในปี 2565 ผมได้เจรจากับเอกอัครราชทูตอิสราเอลประจำประเทศไทย สามารถเพิ่มโควตาในการจัดส่งได้เพิ่มอีก 1,800 คน คิดเป็น 30 % รวมเป็นจำนวน 6,800 คน แต่ละคนจะมีรายได้ไม่ต่ำกว่าเดือนละ 53,000 บาท ทำงานเป็นระยะเวลา 5 ปี ซึ่งท่านนายกรัฐมนตรีได้ให้ความสำคัญกับคนงานเหล่า เพราะแรงงานเหล่านี้ถือเป็นบุคคลสำคัญที่สามารถนำเงินตราเข้าประเทศได้ปีละกว่า 2,000 ล้านบาท” นายสุชาติ กล่าว
วันจันทร์ที่ 21 มีนาคม 2565
พิธีลงนามข้อตกลงระหว่างกรมสรรพสามิตกับผู้ประกอบอุตสาหกรรมรถยนต์ ตามมาตรการสนับสนุนการใช้ยานยนต์ไฟฟ้า
กรมสรรพสามิตได้จัดพิธีลงนามข้อตกลงตามมาตรการสนับสนุนการใช้ยานยนต์ไฟฟ้า ระหว่างกรมสรรพสามิตกับผู้ประกอบอุตสาหกรรมที่พร้อมเข้าร่วมมาตรการ
นายลวรณ แสงสนิท อธิบดีกรมสรรพสามิต เปิดเผยว่า ตามมติคณะรัฐมนตรีเมื่อวันที่15 กุมภาพันธ์ 2565 เห็นชอบมาตรการสนับสนุนการใช้ยานยนต์ไฟฟ้า ตามที่คณะกรรมการนโยบายยานยนต์ไฟฟ้าแห่งชาติเสนอ โดยผู้ประกอบอุตสาหกรรมรถยนต์ที่เข้าร่วมมาตรการจะได้สิทธิประโยชน์จากการนำเข้าและผลิตรถยนต์แบบพลังงานไฟฟ้าจากแบตเตอรี่ (Battery Electric Vehicle: BEV) ทั้งภาษีศุลกากร ภาษีสรรพสามิตและ เงินอุดหนุนจำนวน 70,000 หรือ 150,000 บาทต่อคัน ขึ้นอยู่กับขนาดของแบตเตอรี่ ส่งผลให้ราคาของรถยนต์ไฟฟ้าลดลง และประชาชนสามารถเข้าถึงการใช้รถยนต์ไฟฟ้ามากขึ้น ซึ่งจะช่วยลดผลกระทบจากการปล่อยมลพิษสู่สิ่งแวดล้อม นอกจากนี้ มาตรการดังกล่าวจะช่วยส่งเสริมให้เกิดการลงทุนผลิตรถยนต์ไฟฟ้าในประเทศเพิ่มขึ้น เพื่อให้ประเทศไทยเป็นศูนย์กลางการผลิตยานยนต์ไฟฟ้าของภูมิภาคอาเซียนอีกด้วย
อธิบดีกรมสรรพสามิตกล่าวต่อว่า ในวันนี้ (21 มีนาคม 2565) กรมสรรพสามิตได้จัดพิธีลงนามข้อตกลงตามมาตรการสนับสนุนการใช้ยานยนต์ไฟฟ้าดังกล่าว ระหว่างกรมสรรพสามิตกับผู้ประกอบอุตสาหกรรมที่พร้อมเข้าร่วมมาตรการ จำนวน 2 ราย ได้แก่
1. บริษัท เกรท วอลล์ มอเตอร์ แมนูแฟคเจอริ่ง (ประเทศไทย) จำกัด
2. บริษัท เอสเอไอซี มอเตอร์-ซีพี จำกัด และบริษัทเอ็มจี เซลส์ (ประเทศไทย) จำกัด
ทั้งนี้ เมื่อได้ลงนามในข้อตกลงแล้ว ผู้ประกอบอุตสาหกรรมทั้ง 2 ราย จะได้รับสิทธิในการรับเงินอุดหนุนจากการจำหน่าย รถยนต์ BEV โดยในงานมอเตอร์โชว์ครั้งนี้ บริษัท เกรท วอลล์ มอเตอร์ แมนูแฟคเจอริ่ง (ประเทศไทย) จำกัด ได้นำรถยนต์ BEV มาจำหน่าย จำนวน 3 รุ่น ได้แก่ ORA GOOD CAT 500 ultra , ORA GOOD CAT 400 Tech และ ORA GOOD CAT 400 Pro และบริษัท เอสเอไอซี มอเตอร์-ซีพี จำกัด และบริษัทเอ็มจี เซลส์ (ประเทศไทย) จำกัด ได้นำรถยนต์ BEV มาจำหน่าย จำนวน 3 รุ่น ได้แก่ MG ZS EV, MG EP และ MG EP PLUS ซึ่งราคาที่แสดงในงานมอเตอร์โชว์ครั้งนี้จะเป็นราคาขายปลีกแนะนำที่ได้รับเงินอุดหนุนตามมาตรการสนับสนุนการใช้ยานยนต์ไฟฟ้าแล้ว และคาดว่าจะมีผู้ประกอบอุตสาหกรรมและ ผู้นำเข้ารถยนต์และรถจักรยานยนต์รายอื่น ๆ เข้าร่วมลงนามข้อตกลงในอนาคตอันใกล้นี้ต่อไป
วันอังคารที่ 25 มกราคม 2565
มาแล้ว! “เราเที่ยวด้วยกัน” เฟส 4 ครม. อนุมัติเริ่มโครงการ ก.พ. – ก.ค. 65 หนุนค่าที่พัก 2 ล้านสิทธิ ตั๋วเครื่องบิน 6 แสนสิทธิ
.....
ที่ประชุม ครม. (24 ม.ค. 65) อนุมัติโครงการเราเที่ยวด้วยกัน กรอบวงเงิน 9,000 ล้านบาท ระยะเวลาดำเนินโครงการตั้งแต่เดือน ก.พ. – ก.ค. 65 โดยรัฐจะสนับสนุนค่าโรงแรมที่พัก 40% สูงสุด 3,000 บาท/ห้อง/คืน คนละไม่เกิน 10 ห้อง และค่าโดยสารเครื่องบิน จำนวน 6 แสนสิทธิ เดินหน้ากระตุ้นการท่องเที่ยวในประเทศ
.
พร้อมปรับรายละเอียดโครงการทัวร์เที่ยวไทย โดยลดจำนวนสิทธิโครงการเป็น 2 แสนสิทธิ และขยายระยะเวลาดำเนินโครงการถึงเดือน พ.ค. 65 เนื่องจากสถานการณ์โรคโควิด-19 ที่ผ่านมาไม่เอื้ออำนวยให้มีการเดินทางเป็นหมู่คณะ
#ไทยคู่ฟ้า#ร่วมต้านโควิด19
-------------------
วันจันทร์ที่ 27 มิถุนายน 2565
ธ.ก.ส. จัดตลาดนัดของดีวิถีชุมชน ประจำเดือนมิถุนายน 2565
ธ.ก.ส. จัดตลาดนัดของดีวิถีชุมชน ประจำเดือนมิถุนายน 2565 รวบรวมสินค้าเกษตรและผลิตภัณฑ์ชุมชนจากเกษตรกรลูกค้า กว่า 75 ร้านค้า นที่ 29 มิถุนายน - 1 กรกฎาคมนี้ ณ บริเวณหน้า ธ.ก.ส. สำนักงานใหญ่
ธ.ก.ส. จัดตลาดนัดของดีวิถีชุมชน ประจำเดือนมิถุนายน 2565 รวบรวมสินค้าเกษตรและผลิตภัณฑ์ชุมชนจากเกษตรกรลูกค้า กว่า 75 ร้านค้า เพิ่มช่องทางการจำหน่ายสินค้า สร้างอาชีพ สร้างรายได้ แก่เกษตรกรลูกค้า วิสาหกิจชุมชน และผู้ประกอบการ SMEs เกษตร วันที่ 29 มิถุนายน - 1 กรกฎาคมนี้ ณ บริเวณหน้า ธ.ก.ส. สำนักงานใหญ่ กรุงเทพมหานคร
นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.จัดงาน “ตลาดนัดของดีวิถีชุมชน ประจำเดือน มิถุนายน 2565” ตั้งแต่วันที่ 29 มิถุนายน – 1 กรกฎาคม 2565 ณ บริเวณหน้า ธ.ก.ส. สำนักงานใหญ่ บางเขน เพื่อให้เกษตรกรลูกค้า วิสาหกิจชุมชน และผู้ประกอบการ SMEs เกษตร ได้มีสถานที่และช่องทางในการจัดจำหน่ายสินค้า อันเป็นการเพิ่มโอกาสในการสร้างอาชีพ สร้างรายได้ โดยในครั้งนี้มีบูธจำหน่ายสินค้ากว่า 75 บูธ เช่น ข้าวสาร ผลไม้ตามฤดูกาล อาหารทะเลแปรรูป ผ้าพื้นเมือง เครื่องประดับมุก/เครื่องเงิน เป็นต้น ในโอกาสนี้ ธ.ก.ส. ขอเชิญชวนพี่น้องประชาชนมาร่วมชิม ชม ช้อป สินค้าจากผู้ผลิตสู่ผู้บริโภคโดยตรง ในงานตลาดนัดของดีวิถีชุมชน ประจำเดือนมิถุนายน 2565 เพื่อสร้างรายได้ สร้างอาชีพและเป็นกำลังใจให้แก่เกษตรกร วิสาหกิจชุมชน และผู้ประกอบการ SMEs เกษตร ในการผลิตสินค้าคุณภาพเพื่อกระตุ้นระบบเศรษฐกิจฐานรากและประเทศต่อไป
วันจันทร์ที่ 23 พฤษภาคม 2565
​กิจกรรม จิตอาสาสานพลังรักน้ำปิง รักวิถีชุมชน เพื่อเฉลิมพระเกียรติพระบาทสมเด็จพระวชิรเกล้าเจ้าอยู่หัว รัชกาลที่ 10 เนื่องในโอกาสเฉลิมพระชนมพรรษา วันที่ 28 กรกฏาคม 2565
​กิจกรรม จิตอาสาสานพลังรักน้ำปิง รักวิถีชุมชน เพื่อเฉลิมพระเกียรติพระบาทสมเด็จพระวชิรเกล้าเจ้าอยู่หัว รัชกาลที่ 10 เนื่องในโอกาสเฉลิมพระชนมพรรษา วันที่ 28 กรกฏาคม 2565
กิจกรรม จิตอาสาสานพลังรักน้ำปิง รักวิถีชุมชน เพื่อเฉลิมพระเกียรติพระบาทสมเด็จพระวชิรเกล้าเจ้าอยู่หัว รัชกาลที่ 10 เนื่องในโอกาสเฉลิมพระชนมพรรษา วันที่ 28 กรกฏาคม 2565
กำแพงเพชร - วันที่ 20 พฤษภาคม 2565 นายใบน้อย สุวรรณชาตรี ผู้ตรวจราชการกระทรวงอุตสาหกรรม เป็นประธานจัดกิจกรรม จิตอาสาสานพลังรักน้ำปิง รักวิถีชุมชน เพื่อเฉลิมพระเกียรติพระบาทสมเด็จพระวชิรเกล้าเจ้าอยู่หัว รัชกาลที่ 10 เนื่องในโอกาสเฉลิมพระชนมพรรษา วันที่ 28 กรกฏาคม 2565 พร้อมด้วย นายอุทัย สอนเทศ อุตสาหกรรมจังหวัดกำแพงเพชร โดยมี นางสาวสุพัตรา คล้ายทิม รองผู้ว่าราชการจังหวัดกำแพงเพชร ข้าราชการ เจ้าหน้าที่ สำนักงานอุตสาหกรรมจังหวัดกลุ่มประสิทธิภาพที่ 6 ภาคเหนือ หน่วยงานภาครัฐ ภาคเอกชน และประชาชนจิตอาสา เข้าร่วมกิจกรรม และร่วมมอบบันทึกข้อตกลงความร่วมมือ (MOU) จำนวน 15 แห่ง พร้อมมอบถังดักไขมัน จำนวน 30 ชุด ณ วัดวังพระธาตุ ตำบลไตรตรึงษ์ อำเภอเมืองกำแพงเพชร
ทั้งนี้ ด้วยกระทรวงอุตสาหกรรม ได้รับมอบหมายจากศูนย์อำนวยการใหญ่จิตอาสาพระราชทานให้ดำเนินกิจกรรมจิตอาสาที่เกี่ยวข้องกับการพัฒนาคุณภาพน้ำ ในลำน้ำสาธารณะ และลุ่มน้ำสายหลัก เพื่อสืบสานพระราชปณิธานของพระบาทสมเด็จพระวชิรเกล้าเจ้าอยู่หัว รัชกาลที่ 10 ที่ทรงมีพระราชประสงค์ให้แม่น้ำลำคลองมีคุณภาพดี และสวยงามดั่งเช่นอดีต กระทรวงอุตสาหกรรม จึงได้กำหนดพัฒนาลำน้ำสาธารณะ และลุ่มน้ำสายหลัก จำนวน 10 แห่งทั่วประเทศ โดยจังหวัดกำแพงเพชร มีลุ่มน้ำสายหลัก คือ แม่น้ำปิง ซึ่งมีโรงงานอุตสาหกรรม ในจังหวัดที่ตั้งอยู่ใกล้แม่น้ำ มีความเสี่ยงต่อการเกิดปัญหาปล่อยน้ำเสียลงแม่น้ำ จึงมอบหมายให้สำนักงานอุตสาหกรรมจังหวัดกำแพงเพชร จัดทำโครงการ "จิตอาสาสานพลังรักษ์น้ำปิง รักวิถีชุมชน" ประจำปี 2565 เพื่อมุ่งหวังให้เกิดการมีส่วนร่วมในพื้นที่ ทั้งภาครัฐ ภาคเอกชน และภาคจิตอาสาประชาชน ให้มีความตระหนักดูแลรักษาสิ่งแวดล้อม ลดการทิ้งสิ่งปฏิกูลหรือการระบายสิ่งสกปรกลงสู่แม่น้ำ โดยเฉพาะโรงงานอุตสาหกรรม ให้คำนึงถึงการจัดการสิ่งแวดล้อมอย่างถูกต้องตามกฎหมาย นำระบบธรรมาภิบาลสิ่งแวดล้อมมาใช้ในโรงงานอุตสาหกรรม เพื่อให้โรงงานอุตสาหกรรมอยู่ร่วมกับชุมชนได้อย่างยั่งยืน
โดย จังหวัดกำแพงเพชร มีแม่น้ำสายหลัก คือ แม่น้ำปิง ที่ไหลผ่านตอนกลางของจังหวัดกำแพงเพชร จากทิศเหนือจรดทิศใต้ ผ่านอำเภอโกสัมพีนคร อำเภอเมือง อำเภอคลองขลุง อำเภอขาณุวรลักษบุรี ระยะทางยาวประมาณ 104 กิโลเมตร เป็นแหล่งน้ำเพื่อการอุปโภคบริโภค การเกษตรกรรม และการอุตสาหกรรม ซึ่งปัจจุบันมีการขยายตัวของชุมชน และภาคอุตสาหกรรมในจังหวัดเพิ่มสูงขึ้น ซึ่งอาจส่งผลกระทบต่อคุณภาพน้ำได้
วันจันทร์ที่ 12 กรกฎาคม 2564
ปลัดฯ กอบชัย มอบหน้ากากอนามัย แอลกอฮอล์ และเจลแอลกอฮอล์ ให้แก่โรงพยาบาลจุฬาลงกรณ์ สภากาชาดไทย
ปลัดฯ กอบชัย มอบหน้ากากอนามัย แอลกอฮอล์ และเจลแอลกอฮอล์ ให้แก่โรงพยาบาลจุฬาลงกรณ์ สภากาชาดไทย
วันนี้ (12 กรกฎาคม 2564) นายกอบชัย สังสิทธิสวัสดิ์ ปลัดกระทรวงอุตสาหกรรม มอบหน้ากากอนามัย KN-95 จำนวน 20,000 ชิ้น เจลแอลกอฮอล์ 75% จำนวน 28 ลัง ให้แก่โรงพยาบาลจุฬาลงกรณ์ สภากาชาดไทย เพื่อใช้สำหรับการรองรับผู้ป่วยโควิด-19 โดยมีผศ.(พิเศษ)นพ.สุรินทร์ อัศววิทูรทิพย์ ผู้ช่วยผู้อำนวยการ ด้านภาพลักษณ์องค์กร โรงพยาบาลจุฬาลงกรณ์ สภากาชาดไทย ให้การต้อนรับ ณ โรงพยาบาลจุฬาลงกรณ์ สภากาชาดไทย
วันพฤหัสบดีที่ 23 ธันวาคม 2564
นายกรัฐมนตรีกำชับทุกหน่วยงานเตรียมความพร้อมระบบรองรับมาตรการการคัดกรองและติดตามผู้เดินทางเข้าประเทศ
นายกรัฐมนตรีกำชับทุกหน่วยงานเตรียมความพร้อมระบบรองรับมาตรการการคัดกรองและติดตามผู้เดินทางเข้าประเทศที่เข้มงวดขึ้น พร้อมรับทราบผู้ประกอบการสะท้อนปัญหานักท่องเที่ยวบางส่วนไม่สามารถดาวน์โหลดแอปพลิเคชั่นหมอชนะมอบหน่วยงานเร่งแก้ไข
วันที่ 23 ธ.ค. 64 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่รัฐบาลโดยศูนย์บริหารสถานการณ์โควิด-19 (ศบค.) ได้ปรับมาตรการเข้าราชอาณาจักรชั่วคราว หลังมีการแพร่ระบาดของโรคโควิด-19 สายพันธุ์โอมิครอนในหลายประเทศ พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้มอบหมายให้หน่วยงานที่เกี่ยวข้องทั้งด้านสาธารณสุข คมนาคม การท่องเที่ยว การต่างประเทศ เร่งชี้แจงแนวทางดำเนินการของรัฐบาลให้ภาคธุรกิจเอกชน นักท่องเที่ยวทั้งในและต่างประเทศให้เกิดความเข้าใจแนวทางการควบคุมโรคของประเทศไทย
ทั้งนี้ นายกรัฐมนตรีได้กำชับให้ทุกหน่วยงานเตรียมระบบงาน ให้มีความพร้อมรับกับมาตรการที่จะเข้มงวดขึ้น โดยเฉพาะในส่วนของการคัดกรองและติดตามผู้ที่ได้รับอนุมัติให้เดินทางเข้าประเทศไทย เช่นกลุ่มที่เข้าประเทศรูปแบบ Test&Go จำนวน 2 แสนคน รวมถึงกลุ่มที่เข้าประเทศด้วยรูปแบบภูเก็ตแซนด์บ็อกซ์ที่ยังเปิดให้เข้าตามปกติ
น.ส.ไตรศุลี กล่าวว่า นายกรัฐมนตรีได้รับทราบถึงประเด็นปัญหาเรื่องของระบบติดตามนักท่องเที่ยว ที่ผู้ประกอบการโรงแรมได้สะท้อนระหว่างการประชุมชี้แจงของการท่องเที่ยวแห่งประเทศไทย(ททท.) เมื่อวันที่ 22 ธ.ค. 64 ที่ผ่านมา ว่าขณะนี้มีนักท่องเที่ยวบางส่วนที่ไม่สามารถดาวน์โหลดแอปพลิเคชั่นหมอชนะได้ เนื่องจากมีปัญหาทางเทคนิคระหว่างระบบของหมอชนะกับระบบไทยแลนด์พาส ซึ่งในส่วนนี้นายกรัฐมนตรีได้กำชับหน่วยงานที่ดูแลด้านระบบให้ร่วมกันแก้ไขปัญหานี้ หรือหาแนวทางรองรับให้เร็วที่สุด เพื่ออำนวยความสะดวกให้กับนักท่องเที่ยวและประสิทธิภาพในการติดตามผู้เดินทางเข้าประเทศต่อไป
“นายกรัฐมนตรีขอบคุณผู้ประกอบการภาคการท่องเที่ยวที่เข้าใจในสถานการณ์ ให้ความร่วมมือกับภาครัฐในการดำเนินมาตรการที่เข้มงวด ส่วนประเด็นปัญหาที่ภาคเอกชนได้สะท้อนทั้งในเรื่องระบบแอปพลิเคชั่นเพื่อติดตามผู้เดินทางเข้าประเทศและเรื่องอื่นๆ นายกรัฐมนตรีได้กำชับให้หน่วยงานที่รับผิดชอบเร่งแก้ไขต่อไป” น.ส.ไตรศุลี กล่าว
วันอังคารที่ 26 เมษายน 2565
กรมทางหลวง ชวนเช็กอินแลนด์มาร์คแห่งใหม่ จ.อุตรดิตถ์ “ถนนสายดอกคูณ” เหลืองอร่ามยาวที่สุดในภาคเหนือ
"ท่องเที่ยวสุขใจ ห่างไกลโควิด - 19”
กรมทางหลวง (ทล.) กระทรวงคมนาคม โดย แขวงทางหลวงอุตรดิตถ์ที่ 1 เชิญชวนผู้ใช้ทางชมความสวยงามของถนนสายดอกคูณ จังหวัดอุตรดิตถ์ ที่บานพร้อมกันในช่วงฤดูร้อนของทุกปี เป็นแนวยาวที่สุดในภาคเหนือ ซึ่งจะออกดอกให้ชื่นชมปีละครั้งเท่านั้น พร้อมทั้งดำเนินการเตรียมความพร้อมปรับปรุงทางหลวงให้สวยงาม ตามนโยบาย “คมนาคมสีสัน สร้างสรรค์ประเทศไทย” ของนายศักดิ์สยาม ชิดชอบ รัฐมนตรีว่าการกระทรวงคมนาคม ที่ได้สั่งการให้ ทล. เตรียมความพร้อมในทุกด้าน โดยเฉพาะเรื่องการอำนวยความสะดวกในการเดินทาง และปรับปรุงทัศนียภาพทางหลวง ให้มีความสวยงาม
ถนนสายดอกคูณ หรือดอกราชพฤกษ์ตั้งอยู่บนทางหลวงหมายเลข 117 ตอน ไร่อ้อย - พญาแมน ระหว่าง กม. ที่ 190+500 - กม. ที่ 193+500 ระยะทางกว่า 3 กิโลเมตร ในพื้นที่ ตำบลคอรุม อำเภอพิชัย จังหวัดอุตรดิตถ์ ขณะนี้เริ่มออกดอกบานสะพรั่งเต็มสองข้างทาง ซึ่งจะออกดอกยาวไปจนถึงเดือนพฤษภาคม ดึงดูดความสนใจของประชาชนและนักท่องเที่ยวที่สัญจรผ่านไป - มา กลายเป็นทัศนียภาพที่สวยงาม เป็นแหล่งท่องเที่ยวที่เป็นแลนด์มาร์ค หรือจุดเช็กอินแห่งใหม่ของอำเภอพิชัย จังหวัดอุตรดิตถ์สำหรับการเดินทางมาท่องเที่ยวจากสี่แยกบ้านกร่าง อำเภอเมือง จังหวัดพิษณุโลก ขับตรงไปบนทางหลวงหมายเลข 12 และกลับรถหน้าวัดเมมสุวรรณารามผ่านปั๊มน้ำมัน ปตท. เขื่อนนเรศวรบริเวณ กม. ที่ 210+200 ประมาณ 500 เมตร และเลี้ยวซ้ายขับตรงไปบนทางหลวงหมายเลข 117 มุ่งหน้าอำเภอพรหมพิราม จังหวัดพิษณุโลก ขับตรงไปตลอดจนผ่านสถานีตำรวจภูธรพญาแมนตำบลพญาแมน อำเภอพิชัย จังหวัดอุตรดิตถ์ จนถึงโรงพยาบาลส่งเสริมสุขภาพ ตำบลท่ามะเฟือง จะพบถนนดอกคูนที่สวยงามสองข้างทาง ระหว่าง กม. ที่ 190+500 - กม. ที่ 193+500 ถนนสายดอกคูณเกิดจากประชาชนในพื้นที่ร่วมกันปลูกต้นดอกคูณตลอดสองข้างทางกว่า 1,000 ต้น นอกจากนี้ยังสามารถแวะสักการะและชมพิพิธภัณฑ์บ้านเกิดพระยาพิชัยดาบหักได้อีกด้วย
ทล. ขอความร่วมมือประชาชนที่จะถ่ายภาพโปรดจอดยานพาหนะบริเวณสองข้างทางอย่างระมัดระวัง เพื่อป้องกันปัญหาการจราจรติดขัดและอุบัติเหตุที่อาจเกิดขึ้น รวมถึงไม่กีดขวางการจราจรบนทางหลวง และขอความร่วมมือนักท่องเที่ยวเดินทางอย่างปลอดภัยและใส่ใจสิ่งแวดล้อม ไม่ทำให้ดอกไม้เกิดความเสียหาย โปรดขับรถด้วยความระมัดระวัง ปฏิบัติตามป้ายเตือน ป้ายแนะนำ เพื่อความปลอดภัยในการเดินทาง และปฏิบัติตามมาตรฐานสาธารณสุขภายใต้วิถีชีวิตรูปแบบใหม่ “ท่องเที่ยวสุขใจ ห่างไกลโควิด - 19” สวมหน้ากาก ล้างมือ รักษาระยะห่าง หากประชาชนต้องการสอบถามข้อมูลรายละเอียดเพิ่มเติมสามารถติดต่อได้ที่สายด่วน ทล. 1586 (โทรฟรีทุกเครือข่ายตลอด 24 ชั่วโมง)
วันอังคารที่ 28 กันยายน 2564
ประกาศ ขสมก. ประจำวันที่ 28 กันยายน 2564​ พบพนักงานติดเชื้อไวรัส COVID-19 จำนวน​ 6 ราย​
ประกาศ ขสมก. ประจำวันที่ 28 กันยายน 2564​ พบพนักงานติดเชื้อไวรัส COVID-19 จำนวน​ 6 ราย​
1)​ พนักงานขับรถโดยสารธรรมดา สาย 45 เพศชาย อายุ 55 ปี
2) พนักงานขับรถโดยสารธรรมดา สาย 45 เพศชาย อายุ 54 ปี
3) พนักงานเก็บค่าโดยสารรถธรรมดา สาย 206 เพศหญิง อายุ 28 ปี
4) พนักงานเก็บค่าโดยสารรถธรรมดา สาย 206 เพศหญิง อายุ 21 ปี
5) พนักงานขับรถโดยสารธรรมดา สาย 2 เพศชาย อายุ 43 ปี
6) พนักงานเก็บค่าโดยสารรถธรรมดา สาย 93 เพศหญิง อายุ 33 ปี